O femeie de aproximativ 40 de ani a fost la un pas de a-și pierde viața după ce a fost surprinsă în casa amantului de către concubina acestuia. Totul s-a întâmplat duminică seara, în localitatea ieșeană Costuleni. Adi-Constantin Asofiei, în vârstă de 35 de ani, a mers în vizită la doi vecini, care nu locuiesc permanent acolo, pentru a sta la câteva păhărele de vorbă.

Bărbatul era însoţit de concubina acestuia, Mariana Amariei (35 de ani) şi de către Claudia Buzuluc. După ce s-au turmentat, Adi şi Claudia s-au furişat şi au plecat din gospodăria vecinilor, luând cu ei şi doi litri cu vin.

Cei doi amorezi au mers la casa bărbatului cu intenţia de a goli sticla de licoarea lui Bachus şi a-şi face de cap. De menţionat este faptul că Mariana Amariei a mai rămas cu cei doi vecini, iar gurile rele susţin că ar fi avut şi aventuri cu aceştia. Adi şi Claudia, ajunşi acasă, după ce au apucat să dea pe gât câteva păhărele cu alcool, între cei doi s-a aprins flacăra iubirii. Nici bine nu s-au înfierbântat că în casă și-a făcut apariția “călăul”, concubina tânărului amorez.

Orbită de furie, Mariana a pus mâna pe un cuţit şi a înjunghiat-o în spate pe Claudia. Tăietura provocată de cuţit are o adâncime de aproximativ doi centimetri. “Aseară a fost făcută o sesizare cum că o femeie ar fi venit acasă şi şi-ar fi găsit bărbatul consumând alcool împreună cu o altă femeie şi ar fi înţepat-o pe respectiva. S-a întocmit dosar penal pentru lovire sau alte violenţe”, a menţionat subinspectorul Anca Vîjiac, purtătorul de cuvânt al Inspectoratului de Poliţie Judeţean (IPJ) Iaşi.

Concubina geloasă este acum cercetată în stare de libertate. Aceasta mai are doi copii minori din prima căsătorie. Acum, aceştia riscă să ajungă pe drumuri în urma faptei comisă de către mama lor. „O femeie a ajuns astăzi la unitatea noastră cu o plagă înjunghiată în spate, provocată cu un cuţit, hemitorace stâng posterior, hemotorax stâng, cu etilism acut şi o uşoară hipotermie”, a declarat ieri prof. dr. Diana Cimpoeşu, şefa UPU-SMURD Iaşi.